Ermənistanda aprelin 13-dən başlayan etiraz mitinqləri baş nazir Serj Sarkisyanın istefası ilə nəticələndi. Belə ki, aprelin 17-də Ermənistan parlamentinin Serj Sarkisyanı baş nazir “seçməsinin” ardından daha da güclənən etiraz aksiyaları qısa zaman kəsiyində bütün ölkəni bürüdü. Belə demək mümkündürsə, Sarkisyan rejimindən cana doymuş ermənilər hərbi xuntanın öz hakimiyyətinin ömrünü uzatması cəhdinin qarşısını aldılar. Nəticədə, etirazçıların təkidi ilə Sarkisyanın baş nazirlik sevdası yarımçıq qaldı. Baş nazir vəzifəsinin müvəqqəti icrası isə baş nazirin birinci müavini Karen Karapetyana həvalə olundu.